Volden skulle have fundet sted i en periode fra 2008 til forældrene blev anholdt af politiet i december måned sidste år. Ifølge anklageskriftet er de fire børn på henholdsvis seks, ni, elleve og tolv år blevet mishandlet af både deres mor og far på skift. Blandt andet er børnene blevet slået på armene, hænderne og benene med et bælte - og de er blevet slået med en sko på kroppen. Ifølge TV2/Nords oplysninger, så skulle retsagen mod forældrene begynde onsdag, men en af forsvarerne i sagen har krævet at få genafhørt børnene. Derfor er sagen nu blevet udsat. Det var på et tip fra Mariagerfjord kommune, at de to forældre blev anholdt og sigtet for vold. Det er indtil videre sparsomt med detaljer i sagen, og de foreløbige retsmøder er blevet holdt for lukkede døre.

Opsummering:
Lige nu sidder en mor varetægtsfængslet for omfattende vold mod sine fire børn. Faderen er ligeledes mistænkt i sagen, men er nu løsladt igen.